Haakon VII

**Haakon VII** (født **Christian Frederik Carl Georg Valdemar Axel, [[prins]] av Danmark**; 1872–1957) var Norges konge fra 1905 til 1957.

Prins Carl (Christian Frederik Carl Georg Valdemar Axel, prins av Danmark) tilhørte fyrstehuset Schleswig-Holstein-Sonderburg-Glücksburg og ble født som prins Carl av Danmark. Prins Carl var sønn av kong Frederik VIII av Danmark og prinsesse Lovisa av Sverige, bror av Christian X av Danmark og sønnesønn av Christian IX av Danmark. Han giftet seg i 1896 med sin kusine prinsesse Maud av Storbritannia (1869–1938). Han skiftet navn til Haakon da han ble valgt til Norges konge etter unionsoppløsningen fra Sverige i 1905. Carl ble dermed konge i Norge før faren Frederik VIII og den eldre bror Christian X ble konge og kronprins i Danmark.

Kong Haakon var konge i 52 år. Han reiste mye, og gjorde seg godt kjent med forskjellige steder i landet. Fra å være en respektert og avholdt monark, ble han særlig under andre verdenskrig et symbol på norsk motstand mot den tyske okkupasjonsmakten. Han døde som en høyt elsket konge i 1957.

## Tidlig liv
### Barndom og oppvekst

Prins Carl av Danmark ble født 3. august 1872 i foreldrenes sommerresidens Charlottenlund slott, litt nord for København. Han var nest eldste sønn av daværende kronprins Frederik av Danmark (senere kong Frederik VIII) og prinsesse Lovisa av Sverige-Norge. Han ble døpt 7. september 1872 på Charlottenlund slott av Sjællands biskop, Hans Lassen Martensen. Han ble døpt *Christian Frederik Carl Georg Valdemar Axel*, men gikk under navnet prins Carl. Prins Carl hadde en eldre bror, prins Christian (senere kong Christian X av Danmark), og hadde senere seks yngre søsken. Ved fødselen var han nummer tre i arvefølgen til den danske tronen etter faren og storebroren.

Prins Carl vokste opp med sine søsken i foreldrenes residenspalé, Frederik VIIIs palé på Amalienborg i København, og i familiens sommerresidens Charlottenlund slott nord for København. Kronprinsparets barn ble oppdratt av moren selv, noe som var uvanlig på den tiden da oppdragelsen av kongelige barn vanligvis ble ivaretatt av guvernanter. Under tilsyn av moren fikk kronprinsparets barn en relativt streng kristen oppdragelse, som la vekt på pliktoppfyllelse, flid og orden. I 1887 ble han konfirmert sammen med storebroren i Christiansborg slottskirke.

Som en yngre sønn i kongehuset var det på den tiden forventet at han ville satse på en karriere i militærvesenet. Fra 1889 tok han utdannelse som offiser i Den Kongelige Danske Marine, og fra 1893 tjenestegjorde han som løytnant. Som ung foretok han flere seilaser, blant annet i 1904–1905 med krysseren *Heimdal* til Middelhavet og Atlanterhavet. I 1905 ble han utnevnt til admiral.

### Ekteskap og familie

22. juli 1896 giftet prins Carl seg med sin kusine Maud Charlotte Mary Victoria av Sachsen-Coburg-Gotha, prinsesse av Storbritannia og Irland (født 26. november 1869, død 20. november 1938). Hun var den yngste datteren til den britiske tronarvingen, fyrsten av Wales, den senere kong Edvard VII av Storbritannia, og fyrstinnen av Wales, den tidligere prinsesse Alexandra av Danmark, som var prins Carls tante. Bryllupet ble holdt i Buckingham Palace i London og flere europeiske kongelige deltok, inkludert prinsesse Mauds bestemor, den 77 år gamle dronning Victoria av Storbritannia.

Etter bryllupet bosatte prins Carl og prinsesse Maud seg i Danmark, hvor prins Carl fortsatte sin karriere som offiser i marinen. De fikk bolig i Kong Georgs Palé i Bredgade 42 i København. Som bryllupsgave ga brudens far også datteren og svigersønnen Appleton House, et stort herskapshus på området til godset Sandringham House i Norfolk. Prinsesse Maud led av hjemlengsel og kjedet seg i København. De oppholdt seg siden både i Danmark og Storbritannia. Det var på Appleton House deres eneste barn prins Alexander ble født 2. juli 1903 under et av prinsesse Mauds mange opphold i Storbritannia.

## Kongevalget
### Prins Carl blir kong Haakon

Christian Michelsen og Jørgen Løvland begynte å forberede prins Carls kandidatur til Norges krone så å si samtidig med unionsoppløsningen 1905. De regnet med at tilbudet om å gjøre den svenske prins Carl til norsk konge ville bli avslått, hvilket det også ble. Prins Carl var dermed klar til å bli konge av Norge. Likevel forlangte han, gjennom den danske utenriksminister Frederik Raben-Levetzau, en folkeavstemning for å forsikre seg om at folket ønsket hans kandidatur. Dette var ikke nødvendigvis i regjeringens interesse, men den gikk med på det. Avstemningen ble holdt 12. og 13. november. Resultatet viste et klart flertall for regjeringens ønske om å tilby tronen til prins Carl. Ettersom valget ble klart avgjort, sendte stortingspresident Carl Berner den 18. november en formell forespørsel til prins Carl om han ønsket å bli norsk konge. Prinsen aksepterte samme kveld og kunngjorde i et 55 ord langt telegram fra København til Stortingets president, at han tok navnet Haakon og at hans sønn prins Alexander fikk navnet Olav.

### Stortingets deputasjon
 
Om formiddagen den 20. november 1905 hadde en stor folkemengde samlet seg utenfor kong Haakon og dronning Mauds bolig i Kong Georgs Palé i Bredgade. De som hadde samlet seg, hilste kongeparet når de viste seg i vinduet, og istemte «Ja, vi elsker». Snart ankom den norske deputasjonen til audiens hos kongen og dronningen i Christian VIIs Palé på Amalienborg. Komitéens ordfører, stortingspresident Berner, overbrakte en hilsen og lykkeønskning fra det norske folk, og uttalte folkets ønsker om et lykkelig samarbeid.

Kong Haakon svarte følgende:

### Kong Haakon kommer til Norge

Den 23. november 1905 forlot kong Haakon og hans familie København om bord på det danske kongeskipet, hjuldamperen «Dannebrog». To dager senere, den 25. november, byttet han i Oscarsborg festning til det norske orlogsfartøyet Heimdal som brakte kongen den siste strekningen fra Drøbak til Kristiania, hvor han ble høytidelig mottatt av statsminister Christian Michelsen på havnen. To dager senere, den 27. november, avla han ed som norsk konge.

Kong Haakon og dronning Maud ble salvet og kronet av biskop Vilhelm Andreas Wexelsen under en høytidelig seremoni i Nidarosdomen i Trondheim 22. juni 1906. Som følge av strykningen av kroningsparagrafen fra grunnloven i 1908, var dette den siste kroningen av en norsk monark. Etter kroningen mottok kong Haakon og dronning Maud Kongsseteren i gave fra det norske folk.

## Tidlig regjeringstid

Som konge forsøkte Haakon å redefinere kongefamiliens rolle og finne en balanse mellom norsk skikk og monarkiets behov for representasjon. Han aksepterte sin rolle som en konstitusjonell monark og var lojal mot politiske beslutninger, noe som bidro betydelig til å konsolidere det unge monarkiet i samfunnet. Kongeparet ble kjent med landet i sine første regjeringsår gjennom omfattende reiser og var svært nære folket og avslappet i sin omgang, noe som ga dem stor sympati fra brede lag av befolkningen.

Etter utbruddet av første verdenskrig erklærte regjeringen Norge nøytralt. Kongen støttet nøytralitetspolitikken ved å delta i trekongemøtet 18. desember 1914 i Malmö i Sverige.  I en felles erklæring bekreftet de tre skandinaviske monarkene Gustav V av Sverige, Christian X av Danmark og Haakon VII de tre staters strenge nøytralitet under krigen. Møtet i 1914 ble fulgt av et nytt trekongemøte i Kristiania i november 1917.

Da Norge i 1928 utnevnte landets første arbeiderpartiregjering var det kong Haakon VII som personlig tok dette initiativet på bakgrunn av den parlamentariske situasjonen. Men da antinazisten og pasifisten Carl von Ossietzky ble tildelt Nobels fredspris i 1936, holdt kong Haakon seg borte fra seremonien, sannsynligvis på grunn av et råd fra Utenriksdepartmentet.

21. mars 1929 giftet kronprins Olav seg med sin kusine, prinsesse Märtha av Sverige, som var datter av prins Carl av Sverige, hertug av Västergötland og prinsesse Ingeborg av Danmark, som var kong Haakons søster. Hans tre barnebarn prinsesse Ragnhild, prinsesse Astrid og prins Harald ble født i henholdsvis 1930, 1932 og 1937.

Under Grønlandssaken hersket en svært spent stemning mellom Norge og Danmark om rådveldet over Grønland. Norge tapte 5. april 1933 voldgiftssaken som var fremlagt for den internasjonale domstolen i Haag. Dagen etter siterte *[[Aftenposten]]* over hele forsiden telegrammet Haakon hadde sendt sin bror Christian X: «Har fått dommens ordlyd og gratulerer Danmark med resultatet.»

Haakon ble enkemann da dronning Maud døde 20. november 1938 av hjertesvikt i London noen dager før hennes 69-årsdag og tre dager etter en mageoperasjon.

## Andre verdenskrig
### Angrepet på Norge i 1940

Både Haakon og hans eldre bror, Christian X av Danmark, måtte forholde seg til krigen i sine respektive land. Da Tyskland invaderte Norge i 1940, avviste kong Haakon den tyske sendemannen dr. Curt Bräuers krav om å utnevne en regjering ledet av Vidkun Quisling. Kongen gråt da han 10. april sa til regjeringen at dersom den ønsket å akseptere tyskernes krav, ville han abdisere. Regjeringen Nygaardsvold hadde dagen i forveien sagt nei og hadde ingen problemer med å stå sammen med Kongen. 

I mai-juni 1940 var Haakon personlig usikker på om han skulle bli værende i landet eller evakuere til Storbritannia med britiske styrker. Historikeren Tore Pryser skriver at Johan Anker besøkte kongen og kronprinsen to ganger mens de oppholdt seg i Troms, Anker forsøkte da å overtale dem, i det minste kronprinsen, til å bli værende. Bakgrunnen var at Anker fryktet at det ville skape misstemning og det ville bli lett for quislingene å sverte kongehuset. Ifølge Pryser var Haakon på gli, men ble i statsråd likevel overtalt til å reise. Den britiske sendemannen i Norge, Cecil Dormer, var instruert om å presse Haakon til å reise fordi krigskabinettet i London fryktet at det ville bli umulig å samarbeide med kongen og Nygaardsvold om frigjøringen av Norge dersom de ble værende. Britene ønsket ikke at det skulle skje i Norge som i Belgia der kongen ble værende og avhengig av okkupanten. Dormer hadde flyktet nordover sammen med kongen og regjeringsmedlemmer, og ble evakuert til London sammen med disse. Regjeringen forlot Norge sammen med kong Haakon og kronprins Olav 7. juni 1940, kort før de norske styrkene i Norge kapitulerte 10. juni.

### Eksil
Den 27. juni 1940 krevde Stortinget Kong Haakons avgang, et krav han tilbakeviste i sin tale den 8. juli, blant annet med den begrunnelse at «det forslag Presidentskapet har tenkt å legge frem for Stortinget, er blitt til gjennom en avtale med de tyske okkupasjonsmyndigheter i Norge. Det er således ikke uttrykk for en fri norsk beslutning, men resultatet av en tvangsmakt utøvd ved fremmed militær okkupasjon.»

## Senere regjeringstid
I 1947 så Haakon også sin nevø Frederik IX av Danmark bli konge. Haakons regjeringstid strakte seg dermed over regjeringstiden til fire danske konger.

I 1947 ble Haakon VII av regjeringen tildelt den høyeste sivile utmerkelse i Norge, Borgerdådsmedaljen i gull. I 1955 ble han tildelt Holmenkollmedaljen.

Haakon så to av sine oldebarn bli født, Haakon i 1954 og Ingeborg i 1957. Kong Haakon så også kronprins Olav bli enkemann etter at Märtha døde i 1954.

### Sykdom og død
29. juni 1955 fikk kong Haakon et slag mens han badet under et opphold på Bygdøy kongsgård, og i fallet brakk han benet. Etter dette måtte han bruke rullestol. Kronprins Olav tiltrådte som regent under kongens langvarige sykdom. Den siste tiden viste Haakon seg ikke offentlig. Han døde på Slottet den 21. september 1957.

Gravferden den 1. oktober 1957 ble fulgt av en stor menneskemengde. Kongen er gravlagt i den hvite sarkofagen i Det kongelige mausoleum på Akershus slott sammen med sin hustru dronning Maud.

## Bildegalleri

File:Statsminister Christian Michelsen mottar kong Haakon 7 og kronprins Olav ombord det norske marinefartøyet "Heimdal", 25. november 1905.jpg|Statsminister Christian Michelsen mottar kong Haakon 7 og kronprins Olav om bord i «Heimdal» da kongefamilien kommer til det selvstendige Norge 25. november 1905
File:Kong Haakon VII under Holmenkollrennet i 1906 - no-nb digifoto 20160118 00007 bldsa pk kgl0020 (cropped).jpg|Holmenkollrennet 1906, første gang kongeparet var til stede ved hopprenn.
Fil:Norwegian Royal Family.jpg|Kong Haakon, kronprins Olav (senere kong Olav) og dronning Maud ca. 1910
Fil:Haakon VII European speed skating championship 1911.jpg|Den sportsinteresserte kong Haakon på ærestribunen under EM på skøyter på islagt Mjøsa ved Hamar i 1911
Fil:Nobelpris (1922).JPG|Polarhelten og diplomaten Fridtjof Nansen, kong Haakon og kronprins Olav 1922
Fil:Kongebjorka.jpeg|Kong Haakon VII og kronprins Olav under «Kongebjørka» i Molde, da de søkte tilflukt under et tysk bombeangrep enten 27. eller 28. april 1940. Kongefamilien flyktet fra landet etter tyskernes okkupasjon 1940.
File:Kong Haakons hjemkomst, 7. juni 1945, Hjemme igjen på Oslo slott, Oslo Museum, OB.F12570u - Crop.jpg|Kongefamilien på slottsbalkongen vinker til jublende folkemasser 7. juni 1945 da kong Haakon og kronprinsesse Märtha med barna Astrid, Ragnhild og Harald kom tilbake etter krigen. Norge ble frigjort 8. mai, og kronprins Olav kom tilbake 13. mai. 
File:Fra Kong Haakon VII begravelse - no-nb digifoto 20160713 00131 NB MIT FNR 17830 (cropped).jpg|Fra begravelsen 
Fil:Det_kongelige_mausoleum.jpg|Det kongelige mausoleum på Akershus slott. Her hviler Haakon VII og hans hustru Dronning Maud. I den grønne sarkofagen hviler Olav V og hans hustru kronprinsesse Märtha.


## Dekorasjoner
Kong Haakon VII var innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner, med tillegg av andre offisielle utmerkelser det er kjent at han var innehaver av.

;Norske dekorasjoner
* Krigskorset
* Borgerdådsmedaljen i gull
* Storkors med kjede av St. Olavs Orden
* Krigsmedaljen
* Norges Røde Kors Hederstegn

;Utenlandske dekorasjoner

;Andre hedersbevisninger
* 1942: Æresdoktor ved University of Oxford, med graden D.C.L. (*Doctor of Civil Law*)

Haakon VII var også formelt sett stormester av Den Norske Løve. Kongen videreførte ikke ordenen som Oscar II instiftet i 1904, og han bar aldri ordenstegnet, men ordenen ble ikke offisielt opphevet før i 1952.

## Stamtavle

## Skip kalt opp etter Haakon VII
* DS «Haakon VII»
* KNM «Haakon VII»
* KNM «Kong Haakon VII»

## Se også
* Unionsoppløsningen 1905
* Dronning Maud
* Haakon VII Land
* Haakon VII Topp
* Kong Haakons Halvøy
* Kong Håkon VII Hav
* Kong Håkon VII Vidde
* Kong Haakon den 7des utdannelsesfond for norsk ungdom

## Referanser


## Litteratur
* 
* 
* 
* 
* 
* 
* 
* 
* 

## Eksterne lenker
* 
* Kongehuset.no om Kong Haakon
* Galleri NORs fotografier av Kong Haakon
* Folkeavstemningen om monarki i 1905, artikkel hos Norgeshistorie.no